Du kan komme til at skyde en hvid pil efter en fransk hotdog og en chokolademælk på tanken fremover, hvis du kun har kontanter til at betale med.

Regeringen lægger nemlig op til at lempe på den såkaldte kontantregel, der i dag betyder, at alle butikker med få undtagelser skal tage imod mønter og sedler.

På den måde kan eksempelvis tankstationer, kiosker og tøjbutikker vælge kun at tage imod dankortbetalinger eller andre digitale betalingsformer.

Det skal lette byrder og øge sikkerheden for butikkerne, siger erhvervsminister Rasmus Jarlov (K).

- Der er færre, der bruger kontanter i dag, og derfor mener vi, at der skal være en balance mellem det besvær og den sikkerhedsrisiko, som vi pålægger erhvervsdrivende og så den fordel, det er at tage imod kontanter, siger han.

Hvis man fortsat ønsker at bruge kontanter, vil jeg opfordre folk til at sige det til den butik, man handler i. Rasmus Jarlov, erhvervsminister, Konservative

Sidste år trådte en lov i kraft om, at visse butikker kan få lov til at være kontantfri mellem klokken 22 og 6 om morgenen.

Skuffelse hos dagligvarebutikkerne

Regeringen forventer dog, at kun få forretninger vil benytte den mulighed, regeringen lægger op til at give dem.

- Hvis man fortsat ønsker at bruge kontanter, vil jeg opfordre folk til at sige det til den butik, man handler i. Jeg forventer, at forretningerne vil lytte til kunderne.

- Vi tvinger ingen til at droppe kontanter. Alle må fortsat gerne tage imod kontanter, hvis de vil, og hvis kunderne vil betale med kontanter, vil de fleste forretninger nok også gerne imødekomme deres kunders ønsker.